b"\n_START_ARTICLE_\nTwitter\n_START_SECTION_\nTecnologia\n_START_PARAGRAPH_\nLa interf\xc3\xadcie de Twitter s'ha escrit en Ruby on Rails.\n_START_SECTION_\nConservaci\xc3\xb3 dels missatges\n_START_PARAGRAPH_\nMalgrat que hi ha programes i empreses que es dediquen a esborrar missatges dels clients, els missatges es conserven._NEWLINE_A m\xc3\xa9s, des del 2010 els responsables de Twitter han donat a la Biblioteca del Congr\xc3\xa9s dels Estats Units els missatges p\xc3\xbablics publicats tant si havien estat esborrats pels usuaris com si no. La instituci\xc3\xb3 cultural deix\xc3\xa0 de recol\xc2\xb7lectar twits a principis de gener, tenint en la seua col\xc2\xb7lecci\xc3\xb3 els twits fets des dels inicis de Twitter fins al 2017.\n_START_SECTION_\nServeis similars\n_START_PARAGRAPH_\nHan sorgit diversos serveis similars per\xc3\xb2 que afegeixen al microblogging altres funcionalitats com la transmissi\xc3\xb3 d'arxius o la notificaci\xc3\xb3 d'esdeveniments (e.g., Pownce, Jaiku). De fet el maig de 2007 ja hi havia fins a 111 serveis o aplicacions inspirades en Twitter arreu del m\xc3\xb3n.\n_START_SECTION_\nValoraci\xc3\xb3\n_START_PARAGRAPH_\nA causa de la poca transcend\xc3\xa8ncia de molts dels missatges i de la limitaci\xc3\xb3 de car\xc3\xa0cters que han de tenir, hi ha cr\xc3\xadtiques i dubtes pel que fa a la utilitat d'aquest servei. Per\xc3\xb2 darrerament han comen\xc3\xa7at a aflorar idees m\xc3\xa9s que interessants al seu entorn. Una innovaci\xc3\xb3 clara \xc3\xa9s la utilitzaci\xc3\xb3 de Twitter per part d'alguns mitjans de comunicaci\xc3\xb3, que permet als lectors rebre les not\xc3\xadcies en la seva web, m\xc3\xb2bil o al mateix Twitter, i accedir a altres serveis oferts per ells. A partir de 2011 es va posar de moda entre els usuaris de comentar en directe programes de televisi\xc3\xb3 mitjan\xc3\xa7ant aquesta plataforma. Tamb\xc3\xa9 es fa servir cada vegada m\xc3\xa9s en el camp de l'ensenyament, tant en la comunicaci\xc3\xb3 entre alumnes i professors com entre membres de les diferents comunitats educatives._NEWLINE_El 2011, Twitter va resultar una eina de gran utilitat per a difondre i organitzar grans moviments de resposta ciutadana.\n_START_SECTION_\nTwitter en catal\xc3\xa0\n_START_PARAGRAPH_\nEl conseller delegat de Twitter, Dick Costolo, va dir al Mobile World Congress de Barcelona que hi havia la possibilitat de traduir Twitter al catal\xc3\xa0. A principi de 2011 el periodista Albert Cuesta va engegar la campanya #Twitterencatal\xc3\xa0 dins la mateixa xarxa social, per a fer una petici\xc3\xb3 formal demanant la traducci\xc3\xb3 de la plataforma. Va arribar a gaireb\xc3\xa9 5.000 signatures de suport. El setembre de 2011 van apar\xc3\xa8ixer 5 noves versions ling\xc3\xbc\xc3\xadstiques de Twitter, per\xc3\xb2 no en catal\xc3\xa0. El mes de novembre del 2011 es va publicar un mapa de lleng\xc3\xbces d'\xc3\xbas on es demostrava que a Catalunya el catal\xc3\xa0 superava el castell\xc3\xa0 en \xc3\xbas a la coneguda xarxa social. M\xc3\xa9s endavant, el mar\xc3\xa7 de 2012, l'empresa va incorporar l'\xc3\xa0rab, el persa, l'hebreu i l'urd\xc3\xba als seus idiomes. El juliol de 2012 va incorporar el catal\xc3\xa0 (Twitter Web i Twitter versi\xc3\xb3 per a m\xc3\xb2bils). El 2014 prop de 160.000 usuaris feien servir la versi\xc3\xb3 en catal\xc3\xa0 i el 2015 m\xc3\xa9s de 200.000. El mateix Albert Cuesta reconeix que el poc \xc3\xa8xit que ha tingut aquesta versi\xc3\xb3, comparat amb les expectatives que es van crear al seu voltant, potser perqu\xc3\xa8 en els principals sistemes operatius per a m\xc3\xb2bils -Android i iOS- l'aplicaci\xc3\xb3 no estava disponible en catal\xc3\xa0. A la fi del mes de febrer del 2016 es va publicar la traducci\xc3\xb3 al catal\xc3\xa0 de l'aplicaci\xc3\xb3 per a dispositius Ios i en versi\xc3\xb3 beta per a Android. La versi\xc3\xb3 estable per a Android que inclou el catal\xc3\xa0 es public\xc3\xa0 alguns dies m\xc3\xa9s tard._NEWLINE_Twitter tamb\xc3\xa9 t\xc3\xa9 un centre de traduccions on cada usuari \xc3\xa9s lliure de traduir frases volunt\xc3\xa0riament pel seu compte. Per a poder-hi participar, nom\xc3\xa9s s'ha de tenir un compte a Twitter i despr\xc3\xa9s d'accedir a http://translate.twitter.com. Est\xc3\xa0 disponible al catal\xc3\xa0 tamb\xc3\xa9 la seva traducci\xc3\xb3, i cada cert temps apareixen noves frases que l'usuari pot traduir al seu idioma o tamb\xc3\xa9 pot votar altres traduccions d'altres usuaris. Posteriorment, un moderador acceptar\xc3\xa0 les traduccions m\xc3\xa9s adequades (o en proposar\xc3\xa0 una altra frase, expressi\xc3\xb3 o mot). Actualment els projectes principals disponibles per a ser tradu\xc3\xafts s\xc3\xb3n: Twitter Web, Twitter mobile, Twitter for Android (agost 2015) i Twitter for iOS (agost 2015). En traduir Twitter, hom obt\xc3\xa9 una certa classificaci\xc3\xb3 en funci\xc3\xb3 de les traduccions aprovades i vots que han sigut validats, i s'aconsegueix al perfil personal de Twitter ins\xc3\xadgnies de traductor."